bg ky el ru ru cs bg ky ky ky ky ky ky ky ky ky ky ky uk ky ky ky ky ky ky ky ky ky ru ky ky ru ky ky ky ky ky ky tt ky ru ky ky ky ru
"Аалам", 18.04.08 - 14-бет: Балбан билек…•
БЭЭЖИН ОЛИМПИАДАСЫНА КЫРГЫЗ ТУУСУН РУСЛАН ТҮМӨНБАЕВ КӨТӨРҮП БАРАТ
Бээжинде өтө турган 29-олимпиадалык оюндарга Кыргыз туусун грек-рим күрөшү боюнча Азия чемпиону Руслан Түмөнбаев көтөрүп барып, өлкө намысын коргойт. Кыргыз жигиттеринен биринчи болуп Бээжин олимпиадасына жолдомо алган грек- рим күрөш боюнча Азия чемпиону, 15-Азия оюндарынын коло байге ээси Руслан Түмөнбаев да олимпиаданын алтын байгеси үчүн аракет кылаарын билдирди.
Быйыл август айында өтө турган жайкы олимпиадалык оюндарга балбан Руслан Тумөнбаевдин даярдыктары кандай? Бээжин олимпиадасында анын негизги атаандаштары кимдер?
Бээжинде өтө турган олимпиада оюндарга кыргызстандык спортчулар учурда 11 жолдомо жеңип алган болсо, алардын экөө гана кыргыз жигити. Экөөнүн бири жакында эле Түштүк Кореянын Дежу шаарында өткөн грек-рим күрөшү боюнча Азия чемпионатында Азиянын алтын байгесин утуп, Бээжин олимпиадасына жолдомо алган Руслан Түмөнбаев тууралуу спорт күйөрмандарына кененирээк баяндап берүүнү эп көрдүк
Азия чемпиону Руслан Түмөнбаев алдыдагы максаты Бээжин олимпиадасында Кыргызстандын намысын коргоп, байгелүү орунга жетүү экенин "Ааламдын" кабарчысына билдирип, "Азия чемпионаты курч мүнөздө өттү, атаандаштарым абдан күчтүү болду. Эмки максат Бээжиндеги олимпиадалык оюндарда мөрөй алып, байгелүү орунга жетүү" дейт.
Өлкөнүн грек- рим күрөшү федерациясынын президенти Бейшен Абилдаев:
- Айрыкча грек-рим күрөштөн Азия чемпиону Руслан Түмөнбаев баш байгеге талапкерлердин бири болушу мүмкүн. Бээжин олимпиадасына даярдык көрүү үчүн мамлекеттик агенттик менен бирге Русланга бардык шартты түзүп берүүгө аракет кылып жатабыз - деди.
Руслан 2006- жылы Дохада өткөн 15-Азия оюндарындагы таймашууда жарым финалга чейин жетип, коло байгелүү болуу менен Азиянын мыкты балбандарынын катарына кошулган. Руслан 21 жашта. Баралына келип, толуп турган убагы. Беш жылдан бери Кыргызстандын намысын коргоп, тандалма команданын катарында жүрөт. Анын алгачкы машыктыруучусу, өлкөгө эмгек сиңирген устат - Амиркул Молдобаев. Ошондой эле Руслан былтыр Бишкек шаарында өткөн Азия чемпионатында жарым финалга чейин жетип, Азиянын коло медалын тагынган.
Балбан жигит Руслан беш бир туугандын ортончусу. Агасынын жолун жолдоп иниси Алмаз да грек- рим күрөшү менен машыгып, жаштар арасында өлкө чемпиону болгон. Алар ата- энеси менен бирге Бишкек шаарында жашайт. Руслан Жусуп Баласагын атындагы Кыргыз улуттук университетинин экономика факультетинде үчүнчү курста окуйт. Ошондой эле уландар, чоңдор арасында Кыргызстандын бир нече жолку чемпиону болуп саналат. Ал салмагын түшүрүп, табын кармап, 60 кг салмакта өлкө намысын коргоп келатат.
- Жакында эле Түштүк Кореяда Азия чемпионаты курч мүнөздө өтүп, финалда өзбекстандык дүйнөнүн эки жолку чемпионун утуп, алтын медалдын ээси болдум. Ошондой эле мага Бээжин олимпиадасына катышууга жолдомо берилди. Учурда Ысыккөлдө машыгууда болуп келдим. Эми Европада, Испанияда өтө турган мелдешке барып, күч сынашууга бел байлап, даярдык көрүп жатам. Эмки максат - Бээжиндеги олимпиадалык оюндарда мөрөй алып, чемпион болуп, олимпиадалык алтын медаль тагынуу - деп айтты Руслан Түмөнбаев.
Өлкөнүн грек-рим күрөшү боюнча башкы машыктыруучусу Эмил Алыкуловдун пикиринде Руслан Түмөнбаев кыргыз балбандарынын чыныгы жүзүн, чама-чаркын Бээжинде боло турган жайкы олимпиадалык оюндарда көрсөтөт. Ошондой эле Бээжинде балбан Руслан Түмөнбаев баш байгеге талапкерлердин бири болушу толук ыктымал. Себеби ал максатына жетүүгө дилгир өжөр жана мээнеткеч балбан.
Азия алкагында кыргыздардын омоктуу олжосу
Апрель айынын баштапкы күндөрүндө Алматы шаарында 16 өлкө катышкан таэквондо ИТФ жааты боюнча Азия биринчилиги өттү. Федерациянын вице-президенти Салават Таласбаевдин айтымында;- "бул мелдешке Кыргызстан курамынан 20 атлет барып жалпы жонунан командалар аралык татыктуу 1У орунду ээлеп келишкен. Ал эми төрт атлетибиз; Юрий Тен-дан туль, Ростислав О- спарринг (51 кг.), Дмитрий Ким-өңгөй ыкма, Вадим Кан 2-дан туль боюнча Азия чемпиондор болушту. Күмүш медалды чапчыгандар; Рамис Чынгышпаев (69кг), Ростислав О. (51кг), Азиз Даутов (75 кг), Данияр Иманов (64кг.), Алексей Писаревский (өңгөй ыкма), Коло медалга татыгандардын арасында Сардар Рахимшаңов (63кг), Алмазбек уулу Кутман (1-дан туль), Вадим Кан (64кг), Ринат Изимов (71 кг). Ошондой эле туль, спарринг боюнча өспүрүмдөр курамы да ушу даражалуу -орунду ээлешти".
- Салават мырза айтыңызчы мындай иш чарага кимдер көмөк көрсөтүп колдоого алды?
- Туура, Федерациянын чарк-чамасы чак келбеген бул жагдайга КР дене-тарбия спорт агентчилиги Б.Асанов жана "SKY mobile" компаниясына ыраазычылык билдиребиз.
- Жакынкы арада мелдештер туралу токтоло кетсеңиз
- Кудай буюрса май айында КР биринчилигин өткөрсөк деп турабыз.
Азыр спорттун бул түрүнө кызыккандар күн санап көбөйүүдө. Өлкөнүн булуң бурчтарынан келип күч сынашып кийинки июнь айында өтүүчү салтка айланып калган Ыссыкөл-2008 турнирине даярдык көрүү. Бул турнирге Монголия, Казакстан, Россия, Таджикстан, Өзбекстан өлкөлөрүнөн күчтүү деген спортсмендер келишип кереметтүү көлүбүздө болуп күч сынашып алаканы бекемдеп кайтышат.
Кыргызстандын президенти К.Бакиев августта Бээжин олимпиадасынын ачылышына барып катышаарын билдирсе, Бириккен Улуттар Уюмунун башкы катчысы Пан Ги Мун жумушу көптүгүнө шылтоолоп, Бээжин олимпиадасынын ачылыш аземине катышпастыгын айтты. Андан башка Улуу Британиянын премьер-министри Гордон Браун да Бээжин олимпиадасынын ачылыш аземине барбайт. Ал эми казак президенти Нурсултан Назарбаев командасын өзү баштап бараары бышык.
Мэриан Мохаммед Виталий Кличкону коркутууда
IBF версиясынын чемпиону Виталий Кличко Тони Томпсон менен беттешүүдөн мурда, ноябрь айына чейин Александр Поветкин менен рингде кайрадан күч сынашуусу зарыл экен. Муну эларалык Бокс Федерациясынын (IBF) президенти Мэриан Мохаммед расмий билдирди. Эгер Виталий Кличко бул беттешүүдөн баш тартса, IBF жетекчиси анын бул версия боюнча дүйнө чемпиондук наамын алып коерун айтып, Виталийди "жарга" такады.
Тайванда "Дордой-Динамо" командасы биринчи орунду ээледи
Тайвандын борбору Тайпейде Азия футбол конфедерациясынын президентинин кубогу үчүн таймаштардын биринчи этабы соңуна чыкты.
Бул топто талаа ээлери Тайпейдин "Тайвань-Пауэр" командасы, Камбоджанын чемпиону "Нагакорп" жана Кыргызстандын төрт жолку чемпиону "Дордой-Динамо" командалары күч сынашты. Спорт күйөрмандарына маалым болгондой 14 - апрелде ушул Азия футбол конфедерациясынын президентинин кубогунун эки жолку ээси Нарындын "Дордой-Динамо" командасы Тайвандын чемпиону "Тайвань-Пауэр" командасы менен беттешип, 3:0 эсебинде жеңишке жетишкен. Биринчи таймда эле талаа ээлерине ээлик кылбай, "Дордойдун" чабуулчусу Элдар Амиров эсепти ачкан.
Экинчи таймда Элдар Амиров дагы айырмаланып дагы бир топ киргизген. Ошондой эле "Дордой-Динамо" командасынын чабуулчусу Даврон Аскаров да атаандашынын дарбазасына бир топту таамай тээп киргизүү менен кыргызстандык футболчулардын жеңишин бекемдеп койгон эле.
16-апрель күнү кечинде "Дордой-Динамо" Камбоджанын чемпиону "Нагакорп" менен беттешип, экинчи атаандашын дагы 2:0 эсебинде утуп алуу менен "дордойчулар" финалдык топто ойноого укук алышты.
"Дордой" футбол клубунун вице-президенти Улугбек Салымбековдун Тайпейден телефон аркылуу билдиргенине караганда, экинчи беттешүү да курч мүнөздө өтүп, биринчи таймда эсепти Роман Аблакимов ачып, команданы алга сүрөгөн.
Улугбек Салымбековдун айтымында, Камбоджанын командасынын бир нече футболчулардын ойноо чеберчилиги жогору экени байкалган.
18-19- апрелде Бишкектеги Кожомкул атындагы спорт ордосунда эрендердин кармашы - панкратион боюнча бешинчи Эларалык мелдеш болмокчу. Бул турнир ушул федерациянын мүчөсү Камчыбек Осмоновду эскерүүгө арналат. Мөрөй талашууга Орусиянын, Казакстандын жана Кыргызстандын спортчулары катышаары күтүлүүдө. Кыргызстандын намысын "Дордой-Жакып", "Бек-Барс" жана башка спорт клубдарынын өкүлдөрү коргойт. Ал эми Казакстандан "Спарта" жана "Азия-Намат" спорт клубдарынын балбандары мөрөй алуу үчүн келишти. Ошондой эле эрежесиз мушташ боюнча Азиянын абсолюттук чемпиондугу үчүн орусиялык, казакстандык жана кыргызстандык жигиттер таймашка чыгат. Мында эларалык мелдештердин жеңүүчүсү Алмаз Акун баш байге үчүн күч сынашат.
"Иштин башы-ишемби"дегендей футбол боюнча өлкөнүн быйылкы чемпионаты 19- апрелде башталат. Жогорку лиганын биринчи оюну Кант шаарында "Абдыш-Ата" командасы менен Бишкектин "Дордой-Плаза" командаларынын ортосунда болмокчу. Ушул эле күнү Ош шаарында "Алай" командасы Кочкоратанын "Нефтичи" командасы менен беттешет. 20-апрелде "Кант-77" командасы менен Оштун "Алайы" жашыл талаада өз өнөрлөрүн көрсөтөт. 22-апрель күнү Канттын "Абдыш-Ата-91" жаңы командасы Кыргызстандын 4 жолку чемпиону, Азия футбол конфедерациясынын президентинин Кубогунун 2 жолку жеңүүчүсү Нарындын "Дордой-Динамо" командасы менен ойнойт.
24-апрелде Кочкоратанын "Нефтичи" командасы Бишкектин "Дордой-Плазасы", менен ойнойт. Ал эми 27-апрелде Жогорку лиганын 2 оюну болот. Бул күнү Карасуунун "Жаштык-Акалтын" командасы менен Канттын "Кант-77" командасынын, Оштун "Алайы" менен Бишкектин "Дордой-Плазасынын" ортосунда мөрөй талашуу болот.